Υπό καθεστώς τρόμου βρίσκεται το Καστέλι όπου το τελευταίο διάστημα σημειώνονται απανωτά ... μαφιόζικα χτυπήματα με φόντο τις ... αντιδικίες μεταξύ κτηνοτρόφων της περιοχής.

Πιο συγκεκριμένα, σύμφωνα με τις πληροφορίες, ένα ακόμα περιστατικό αντεκδίκησης αποκαλύφθηκε χτες στο Γεράκι όπου εντοπίστηκαν δεκάδες αρνιά σφαγμένα.

Για την υπόθεση κρατείται ένας κτηνοτρόφος τον οποίο κατονόμασε το θύμα του οποίου τα ζώα σφαγιάστηκαν.

Δεν είναι η πρώτη φορά που μέσα στις τελευταίες ημέρες σημειώνεται τέτοιο περιστατικό σκορπώντας αναστάτωση και προβληματισμό στην περιοχή.

Αστυνομικοί του Τμήματος Αστυνομικών Επιχειρήσεων Ηρακλείου συνέλαβαν τα ξημερώματα, σε περιοχή του Δήμου Μινώα- Πεδιάδος, έναν 44χρονο Έλληνα, και σε βάρος του σχηματίστηκε δικογραφία κακουργηματικού χαρακτήρα για παραβάσεις της Νομοθεσίας περί Ζωοκτονίας. Επιπλέον, σχηματίστηκε δικογραφία σε βάρος ακόμα δύο Ελλήνων ηλικίας 39 και 40 ετών για το ίδιο αδίκημα, οι οποίοι και αναζητούνται.



Ειδικότερα, σύμφωνα με την ανακοίνωση της Αστυνομίας, ύστερα από καταγγελία του 49χρονου παθόντα, χθες το βράδυ άγνωστοι δράστες μετέβησαν σε περιφραγμένη αγροτική τοποθεσία ιδιοκτησίας του σε περιοχή του Δήμου Μινώα - Πεδιάδος, όπου με χρήση αιχμηρού αντικειμένου θανάτωσαν 100 προβατοειδή.

Από την αστυνομική έρευνα του Αστυνομικού Τμήματος Μινώα -Πεδιάδος, καθώς και την κατάλληλη αξιοποίηση στοιχείων, προέκυψε η εμπλοκή του 44χρονου στην παραπάνω αξιόποινη πράξη, ο οποίος σήμερα τα ξημερώματα εντοπίστηκε και συνελήφθη από αστυνομικούς του Τμήματος Αστυνομικών Επιχειρήσεων Ηρακλείου.

Η προανάκριση διενεργείται από το Αστυνομικό Τμήμα Μινώα-Πεδιάδος, ενώ ο συλληφθείς με την σε βάρος του σχηματισθείσα δικογραφία, θα οδηγηθεί στον κ. Εισαγγελέα Πλημμελειοδικών Ηρακλείου.